KIRJALLINEN KYSYMYS E-4035/00

esittäjä(t): Bart Staes (Verts/ALE) komissiolle

(21. joulukuuta 2000)

Aihe: 133 artiklan erityiskomitea

133 artiklan erityiskomitea muodostaa Euroopan unionin kauppapolitiikan todellisen valta- ja päätöksentekokeskuksen. Komitea on saanut nimensä Amsterdamin sopimuksen 133 artiklan mukaan. Kyseisessä artiklassa säädetään neuvoston nimeämästä komiteasta, jonka tehtävänä on avustaa komissiota. Kyseinen erityiskomitea on linkki Euroopan komission ja neuvoston välillä.

Jokaisella jäsenvaltiolla on komiteassa varsinainen ja varaedustaja. Nämä virkamiehet tekevät tärkeitä päätöksiä kansainvälisissä kauppakysymyksissä, kuten banaanikiistaa, lääkkeiden saatavuutta köyhille maille ja Yhdysvaltojen eurooppalaiselle teräkselle määräämiä maksuja koskevissa asioissa. Neuvosto selvittää mahdolliset poliittiset kiistakysymykset ja vahvistaa komitean tekemät päätökset. Joitakin ehdotuksia käsitellään ainoastaan komiteassa niin, että Coreper (kansalliset virkamiehet Euroopan unionissa) hyväksyy ne kaikki samalla kertaa ilman keskustelua.

1. Katsooko komissio, että 133 artiklan erityiskomiteassa käsitellyistä asiakirjoista ja siellä käydyistä keskusteluista tulisi pitää pöytäkirjaa? Jos vastaus on kielteinen, miksi komissio ei pidä pöytäkirjaa tarpeellisena?

2. Katsooko komissio, että yleisöllä tulisi olla oikeus tutustua 133 artiklan erityiskomitean kokouksia koskeviin pöytäkirjoihin? Jos vastaus on kielteinen, miksi komissio ei katso, että kyseisten pöytäkirjojen tulisi olla julkisia?

3. Aikooko komissio pyytää, että 133 artiklan erityiskomiteassa käsitellyistä asiakirjoista ja siellä käydyistä keskusteluista laaditaan vastedes pöytäkirja? Aikooko komissio huolehtia myös siitä, että yleisöllä on mahdollisuus saada tietoa kyseisistä pöytäkirjoista? Jos komissio vastaa kielteisesti näihin kysymyksiin, miksi se kieltäytyy vaatimasta yleisölle oikeutta saada tutustua 133 artiklan erityiskomitean poliittiseen päätöksentekoprosessiin?

Pascal Lamyn komission puolesta antama vastaus

(1. helmikuuta 2001)

Perustamissopimuksen 133 artiklassa (entinen 113 artikla) luodaan kehys yhteisön kauppapolitiikan muotoilua ja täytäntöönpanoa varten. Arvoisan parlamentin jäsenen mainitseman 133 artiklassa tarkoitetun komitean tehtävänä on neuvoa komissiota kauppaneuvottelujen käymisessä. Yhteisön erityistavoitteet tärkeissä kauppapolitiikkaan ja -neuvotteluihin liittyvissä asioissa kuten Maailman kauppajärjestön (WTO) uuden kauppaneuvottelukierroksen tai Mercosurin kanssa neuvoteltavan kauppasopimuksen yhteydessä vahvistetaan neuvoston päätelmissä tai neuvotteluohjeissa, jotka ohjaavat 133 artiklassa tarkoitetun komitean työskentelyä. 133 artiklassa tarkoitetun komitean aseman ja demokraattisen vastuun osalta komissio kehottaa arvoisaa parlamentin jäsentä tutustumaan Herman Schmidin kirjalliseen kysymykseen P-3674/00 antamaansa vastaukseen(1).

Mitä tulee pöytäkirjojen laatimiseen 133 artiklassa tarkoitetun komitean keskusteluista ja sen käsittelemistä asiakirjoista, komissio huomauttaa, että 133 artiklassa tarkoitettu komitea on neuvoston nimeämä erityiskomitea. Päätös tällaisten pöytäkirjojen laatimisesta yleensä sekä niiden laatimistavasta samoin kuin niiden julkisuudesta kuuluu näin ollen neuvoston sihteeristön vastuualaan.

Komission 133 artiklassa tarkoitetulle komitealle toimittamien asiakirjojen julkisuuden osalta komissio sopi 20. tammikuuta 2000 päivätyssä kirjeessään teollisuutta, ulkomaankauppaa, tutkimusta ja energiaa käsittelevän komitean puheenjohtajalle, että se toimittaa Euroopan parlamentille merkittävät 133 artiklassa tarkoitetulle komitealle lähettämänsä asiakirjat sekä muut tärkeät laatimansa asiakirjat. Arkaluonteiset asiakirjat toimitetaan joko luottamuksellisina tai rajoitettuina. Lukuisat asiakirjat toimitetaan kuitenkin julkisina ja ne ovat nähtävissä kauppapolitiikan pääosaston Internet-sivuilla.

Julkisiin asiakirjoihin kuuluvat lähes kaikki yhteisön WTO:lle toimittamat asiakirjat, tärkeimpiä asioita koskevat keskusteluasiakirjat sekä ne keskeiset asiakirjat, jotka koskevat yhteisön strategiaa uudella kauppaneuvottelukierroksella.

(1) EYVL C 163 E, 6.6.2001, s. 190.